### Beslutning

Sagens behandling blev udsat  i byrådets møde den 11. marts 2020.

**Beslutningsforslag fra EL**

Byrådet beslutter: at afhjælpe eller lindre fattigdom med forebyggelsesformål bør indgå i [adresse] og Beskæftigelsesforvaltningens bestræbelser. Der udarbejdes handleplan herfor.

Marcus Henriksen skrev i avisen, 1. september 2019: ”Jeg håber, at fattigdomsredegørelsen og de forestående budgetforhandlinger giver anledning til, at byrådet både vil prioritere og igangsætte yderligere initiativer til at forebygge og bekæmpe den voksende børnefattigdom i [adresse].

[adresse] er et alt for rigt land til, at børn skal vokse op i fattigdom.”

Derfor ville socialrådmanden styrke beskæftigelses- og uddannelsesindsatsen.

Men beskæftigelses- og uddannelsesindsatsen er kun en indsats imod en meget lille del af fattigdommen. En betydelig del af de 2200 fattige børnefamilier med 3900 børn i Århus bliver ikke, eller kun i ringe grad, hjulpet ud af fattigdommen ved en beskæftigelses- og uddannelsesindsats.

Rådmanden har oplyst, at ca 150 børns forældre er overgået til SU i 2017 og 2018. SU er ingen høj ydelse – og det er ikke sandsynligt, at de pågældende er i stand til at have nævneværdig arbejdsindtægt ved siden af studiet. Vi ved heller ikke, hvor mange af de pågældende forældre, der ret hurtigt dropper ud af uddannelse igen.

Rådmanden har oplyst, at 20% af mødrene og 30% af fædrene er ”i beskæftigelse”. Altså: 80% af mødrene og 70% af fædrene har man ikke kunnet bringe ”i beskæftigelse”.

Det er for fattigt, at kommunens væsentligste indsats mod fattigdom er forsøget på at få folk i beskæftigelse – mens kommunen lader dem, for hvem det ikke eller kun delvis lykkes, hænge tilbage i fattigdommen.

Det er oven i købet mere end halvdelen af dem, der bringes ”i beskæftigelse”, 700 forældre i alt, der får modregnet (løn-)indtægt i den kontanthjælp, de fortsat modtager. Det vil sige: de forbliver i fattigdom.

Rådmanden skriver i besvarelsen til Enhedslisten: ”Det skal desuden bemærkes, at Serviceloven ikke giver mulighed for at iværksætte tilbud til børn/familier alene med begrundelse i fattigdom. Udgangspunktet for den hjælp og de tilbud Sociale Forhold og Beskæftigelse tilbyder borgerne via Serviceloven har dermed afsæt i sociale udfordringer.”

I en handleplan for at afhjælpe eller lindre fattigdom og dermed forebygge sociale udfordringer kan indgå:

Opsøgende rådgivning om muligheder for hjælp under Lov om Aktiv Socialpolitik: revalidering, kap. 10 om enkeltydelser, sygebehandling (herunder briller, medicin og tandlæge) huslejeudgifter, tandpleje, samvær med børn, flytteudgifter). Tandpleje bør ikke først komme på tale, når tandpinen er indtruffet hos forældrene.

Undersøgelse af alle lovmæssige muligheder for hjælp for borgere i nød, som Lov om Retssikkerhed og Administration på det sociale område forpligter kommunen til. Anti-fattigdoms handleplanen bør afklare, om denne forpligtelse efterleves (ikke kun, som rådmanden nævner, Serviceloven).

Undersøgelse af, om alle hjælpemuligheder reelt er tilgængelige for de fattige – ikke blot ved besværlig søgning på kommunens hjemmeside.

Aktiv opsøgning, når ”selv-booking” er forsømt – så ydelser ikke indstilles.

At kigge på såvel skånejobs muligheder, især muligheden for at mennesker på brøkpension, også kan få økonomisk gevinst ved at arbejde.

Øge muligheden for småjob og derved undgå at århusianere rammes af 225 timers reglen.

Bilag:

Nete Knudsen: læserbrev Stiften 2019.09.01 Voksende børnefattigdom i [adresse] kalder på politisk handling.

Nete Knudsen 2019.11.19 Notat Besvarelse af 10-dages forespørgsel fra Daniel Johnsen (EL) angående [adresse] arbejdsmarkedsrettede indsats mod fattigdom 2017-2018.

**Indstilling fra Magistratsafdelingen for Sociale Forhold og Beskæftigelse**

**Indstilling på baggrund af forslag fra Enhedslisten om begrænsning af fattigdomsgørelse**

### Resumé

På byrådsmødet d. 22. januar 2020 fremsatte Enhedslisten forslag om ”at afhjælpe eller lindre fattigdom med forebyggelsesformål, som bør indgå i [adresse] og Beskæftigelsesforvaltningens bestræbelser, samt at der bør udarbejdes en handleplan herfor” (bilag 1).

Byrådet besluttede, at forslaget fremsendes til behandling i Magistratsafdelingen for Sociale Forhold og Beskæftigelse.

Magistratsafdelingen for Sociale Forhold og Beskæftigelse er enige i, at der er behov for at arbejde kontinuerligt og målrettet for at undgå, at familier og særligt børn havner i fattigdom. Fattigdom skader ofte børns muligheder for en god og tryg barndom og tilmed forringer det også mulighederne for at skabe sig en god tilværelse senere i livet.

Social- og Beskæftigelsesforvaltningen har derfor også fokus på fattigdomsudfordringer og arbejder aktivt for at hjælpe borgere og familier ud af et liv i fattigdom. Det anbefales, at nye initiativer på området aftales i den kommende budgetlægning, igangsættes i forbindelse med den årlige fattigdomsredegørelse eller igangsættes som en del af den årlige beskæftigelsesplan. På den måde skabes der sammenhæng mellem igangsætning af initiativer og forudsætninger for at prioritere de ønskede indsatser.

### Indstilling

Det indstilles:

At 1) Byrådet i forbindelse budgetforhandlingerne, fremlæggelse af den årlige Fattigdomsredegørelse eller fremlæggelse af den årlige beskæftigelsesplan drøfter, hvilke yderligere initiativer til at forebygge og bekæmpe fattigdom, der kan og skal igangsættes.

At 2) Byrådet ikke tiltræder Enhedslistens forslag om at udarbejde en handleplan i forhold til at afhjælpe eller lindre fattigdom med forebyggelsesformål.

### Sagens forløb

18-12-2019 Aarhus Byråd
Sagens behandling blev udsat i byrådets møde den 18. december 2019.
 22-01-2020 Aarhus Byråd

Fremsendes til Magistratsafdelingen for Sociale Forhold og Beskæftigelse med henblik på udarbejdelse af en indstilling, jf. byrådets vedtagelse i mødet den 22. januar 2020 om magistratsbehandling af forslaget.

Sagen bedes tilbagesendt byrådet via Magistraten.

 19-02-2020 Sociale Forhold og Beskæftigelse
Beslutningsforslag besvaret med indstilling fra Magistratsafdelingen for Sociale Forhold og Beskæftigelse.
 27-02-2020 Borgmesterens Afdeling påtegning
Fremsendes til Magistraten. Borgmesterens Afdeling har ingen bemærkninger til indstillingen.
 02-03-2020 Magistraten

Fremsendes til [adresse] med bemærkning, at Magistraten i mødet den 2. marts 2020 anbefaler, at byrådet tiltræder Magistratsafdelingen for Sociale forhold og Beskæftigelses indstilling af 19. februar 2020.

Rådmand Olga Olesen, rådmand Adam Jessen og Bitten Johansen kan ikke tiltræde at 1.

Rådmand Bjarne Iversen og Daniel Johnsen henholder sig til det oprindelige forslag.

Borgmester Kurt Jepsen og rådmand Philip Brandt deltog ikke sagens behandling.

 11-03-2020 Aarhus Byråd

Sagens behandling blev udsat  i byrådets møde den 11. marts 2020.

 25-03-2020 Aarhus Byråd

Tilbagesendes Magistratsafdelingen for Sociale forhold og Beskæftigelse med bemærkning, at byrådet i sit møde den 25. marts 2020 har vedtaget Magistratens foranstående indstilling af 2. marts 2020.

Enhedslisten de Rød-Grønnes og Alternativets byrådsgrupper henholdt sig til Enhedslisten de Rød-Grønnes oprindelige forslag.

Dansk Folkepartis og Det Konservative Folkepartis byrådsgrupper kunne ikke tiltræde indstillingens At 1.